《送天长县学教谕孙允诚任满归金陵》
元代·成廷圭

忆昔君方少年日，文帝潜宫曾一识。龙飞上天不可扳，图画空馀两奇石。

闭户读书三十秋，一线为官十领职。天长令尹莫我知，苜蓿朝盘胜肉食。

三年官满来扬州，僦屋正近横江楼。门前车马日如市，谈经讲易皆公侯。

公侯满座即沽酒，典却箧内青鼯裘。乡心苦忆长干里，明日君当渡烟水。

中山李桓文中雄，乃是君之渭阳氏。深衣再拜如母存，故宅重归令客喜。

岂无旧业问松筠，亦有清辉照桑梓。青云熟路君何如，白发沧江吾老矣。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。